Document ID: 32015R0131

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/131 ΤΗΣ ΕΠΙΤΡΟΠΉΣ της 23ης Ιανουαρίου 2015 σχετικά με την τροποποίηση του κανονισμού (ΕΚ) αριθ. 1235/2008 για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 33 παράγραφοι 2 και 3 και το άρθρο 38 στοιχείο δ), Εκτιμώντας τα ακόλουθα: (1) Το παράρτημα III του κανονισμού (ΕΚ) αριθ. 1235/2008 της Επιτροπής (2) περιλαμβάνει τον κατάλογο των τρίτων χώρων των οποίων τα συστήματα παραγωγής και τα μέτρα ελέγχου για τη βιολογική παραγωγή γεωργικών προϊόντων έχουν αναγνωριστεί ως ισοδύναμα με εκείνα του κανονισμού (ΕΚ) αριθ. 834/2007. (2) Η Δημοκρατία της Κορέας υπέβαλε αίτηση στην Επιτροπή σύμφωνα με το άρθρο 33 παράγραφος 2 του κανονισμού (ΕΚ) αριθ. 834/2007, προκειμένου να συμπεριληφθεί στον κατάλογο που περιλαμβάνεται στο παράρτημα III του κανονισμού (ΕΚ) αριθ. 1235/2008 για ορισμένα μεταποιημένα γεωργικά προϊόντα. Υπέβαλε επίσης τις απαιτούμενες πληροφορίες βάσει των άρθρων 7 και 8 του εν λόγω κανονισμού. Από την εξέταση των εν λόγω πληροφοριών, τις μετέπειτα συζητήσεις με τις αρχές της Δημοκρατίας της Κορέας και την επιτόπια εξέταση των κανόνων παραγωγής και των μέτρων ελέγχου που εφαρμόζονται στη Δημοκρατία της Κορέας, συνήχθη το συμπέρασμα ότι στην εν λόγω χώρα οι κανόνες που διέπουν την παραγωγή και τους ελέγχους της βιολογικής παραγωγής των μεταποιημένων γεωργικών προϊόντων για χρήση ως τρόφιμα είναι ισοδύναμοι με εκείνους που προβλέπονται στον κανονισμό (ΕΚ) αριθ. 834/2007. Ως εκ τούτου, η Δημοκρατία της Κορέας θα πρέπει να συμπεριληφθεί στον κατάλογο που προβλέπεται στο παράρτημα III του κανονισμού (ΕΚ) αριθ. 1235/2008 για τα μεταποιημένα γεωργικά προϊόντα για χρήση ως τρόφιμα (προϊόντα της κατηγορίας Δ). (3) Το παράρτημα IV του κανονισμού (ΕΚ) αριθ. 1235/2008 περιλαμβάνει κατάλογο των φορέων και των αρχών ελέγχου που είναι αρμόδιοι για τη διενέργεια ελέγχων και την έκδοση πιστοποιητικών στις τρίτες χώρες για τους σκοπούς της ισοδυναμίας. Ως συνέπεια της καταχώρισης της Δημοκρατίας της Κορέας στο παράρτημα III του εν λόγω κανονισμού, οι σχετικοί φορείς και αρχές ελέγχου που αναγνωρίζονται έως σήμερα για την εισαγωγή προϊόντων της κατηγορίας Δ από τη Δημοκρατία της Κορέας θα πρέπει να διαγραφούν από το παράρτημα IV. (4) Ως εκ τούτου, τα παραρτήματα III και IV του κανονισμού (ΕΚ) αριθ. 1235/2008 θα πρέπει να τροποποιηθούν αναλόγως. (5) Η καταχώριση της Δημοκρατίας της Κορέας στο παράρτημα III του κανονισμού (ΕΚ) αριθ. 1235/2008 θα πρέπει να εφαρμοστεί από την 1η Φεβρουαρίου 2015. Για να δοθεί στις επιχειρήσεις η δυνατότητα να προσαρμοστούν στις τροποποιήσεις των παραρτημάτων III και IV του κανονισμού (ΕΚ) αριθ. 1235/2008, η τροποποίηση του εν λόγω τελευταίου παραρτήματος θα πρέπει, ωστόσο, να εφαρμοστεί μόνο μετά την πάροδο εύλογου χρονικού διαστήματος. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1235/2008 τροποποιείται ως εξής: 1) Το παράρτημα III τροποποιείται σύμφωνα με το παράρτημα I του παρόντος κανονισμού. 2) Το παράρτημα IV τροποποιείται σύμφωνα με το παράρτημα II του παρόντος κανονισμού. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Το άρθρο 1 σημείο 1) εφαρμόζεται από την 1η Φεβρουαρίου 2015. Το άρθρο 1 σημείο 2) εφαρμόζεται από την 1η Μαΐου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Ιανουαρίου 2015.

Classification Labels:
710
668
986
703
36

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2488
2442
2735
956
2106
614
6205
2734

EuroVoc IDs (Expanded): 2488
2442
2735
956
2106
614
6205
2734

Dataset Source: meu

Split: test